এ নিয়ে কি সন্দেহ আছে, মহান আল্লাহতায়ালা পবিত্র কোরআনের যে জ্ঞানদানকে নবীজী (সাঃ)র জীবনে ওহী নাযিলের প্রথম দিন থেকে শুরু করেছিলেন সেটিই মুসলিমদের কাছে আজ সবচেয়ে গুরুত্বহীন। মুসলিমগণ আজ কোরআন পড়ে স্রেফ সাওয়াব হাসিলের জন্য, জ্ঞানার্জনের জন্য নয়। হিদায়েত বা নির্দেশনা নেয়ার জন্যও নয়। নির্দেশনা নেয় পাশ্চাত্যের কাফেরদের থেকে। একারণে মুসলিম দেশগুলিতে কাফেরদের দর্শন, আইন, অর্থনীতি, রাজনীতি ও সংস্কৃতির এতো বিজয়। পবিত্র কোরআন থেকে নির্দেশনা নেয়ায় আগ্রহ থাকলে সেটি বুঝাতেও আগ্রহ থাকতো। বাংলাদেশের ন্য়ায় মুসলিম দেশগুলিতে এমন মানুষের সংখ্যা লক্ষ লক্ষ যারা জীবনে সমগ্র কোরআন বহুবার পাঠ করেছে। কিন্তু একটি বারও সেটি বুঝে পাঠ করেনি। পবিত্র কোরআনের যে আয়াতগুলি তারা নামাযে পাঠ করে, সেগুলির অর্থ জানাতেও তাদের অনাগ্রহ। অথচ নামাযে ধ্যানমগ্নতা আসে তো পঠিত আয়াতগুলির অর্থ বুঝাতে। নামায তখন মুমিনের যিকরে পরিণত হয়। এবং সেটি না হলে লাগামহীন চিন্তায় অধিকৃত হয় মন। সে ধ্যানহীনতা থেকে মু’মিনের নামাযকে বাঁচাতেই মহান আল্লাহতায়ালার নির্দেশঃ “ইয়া আইয়োহাল্লাযীনা আ’মানু লা তাকরাবুস সালতা ওয়া আনতুম সুকারা হাত্তা তা’লামু মা তা’কুলুন” অর্থঃ হে ঈমানদারগণ, তোমরা নামাযের নিকটবর্তী হয়োনা যদি মাদকাসক্ত হও এবং যতক্ষণ না যা বলো তা বুঝতে না পারো। -(সুরা নিসা আয়াত ৪৩)। এই আয়াতটি তখন নাযিল হয়েছে যখন মদপান হারাম ঘোষিত হয়নি। মাদকাসক্ত ব্যক্তি এমন কিছু বলে যার অর্থ সে নিজেও বুঝে না। এবং সে অবস্থাটি তো তাদেরও যারা কোরআনের ভাষা বুঝে না। নামাযে দাঁড়িয়ে মাদকাসক্তদের ন্যায় তাদের মনেও ধ্যানমগ্নতা বা মনযোগ থাকে না। তবে পার্থক্যটি হলো, মদের আছড় কয়েক ঘন্টা পর দূর হয়, কিন্তু কোরআনের ভাষা যারা বুঝে না তাদের নামাযে সে সমস্যাটি তো আজীবনের। সেটি দূর করতেই অতীতের মুসলিমগণ নিজেদের ভাষা পাল্টিয়েছিলেন।